
ریاست کے معاشی نظام کے خدوخال اور استحصالی ٹیکس
ریاستِ مدینہ اور اسلامی تعلیمات کی روشنی میں

تعارف:
کسی بھی ریاست کے قیام کے لیے اس کی بنیادی ضرورت اس کے معاشی نظام کی بہتری ہے،جس قدر معاشی نظام بہتر اور مضبوط ہوگا اسی قدر ریاست اور اس کی عوام خوشحال رہے گی۔اسی ضرورت کے پیشِ نظر انسانوں نے روزِ اول سے ہی معاشی نظام کی بہتری اور مضبوطی کے حل تلاش کرنا شروع کیے جس کے نتیجے میں مختلف معاشی نظام وجود میں آئے،جن میں سے ہر ایک بزعمِ خود ایک بہترین معاشی نظام تھا۔ ان معاشی نظاموں میں سر ِفہرست سرمایہ دارانہ نظام  (Capitalism)، اشتراکی نظام (Socialism)، اورکمیونزم (Communism) رہے ہیں۔
ہر معاشی نظام کو دو بڑے چیلنجز در پیش آئے ہیں، ایک :عوام کی معاشی صورتحال کو بہتر بنانا۔ دوسرا :خود قیامِ ریاست و بقائے ریاست کے لیے دولت کا انتظام کرنا۔ 
مذکورہ بالا نظام ہائے معیشت بلکہ دنیا میں رائج کسی بھی نظام معیشت نے ان دو بنیادی چیلنجز کو مدِ نظر رکھا، اس کے لیے اصول وضوابط اور قوانین بنائے، لیکن ذیل کی تفصیلات سے معلوم ہوگا کہ میں سے ہر ایک اپنی ریاستوں میں معاشی نظام کی بہتری، اور عوام کے مابین دولت کی منصفانہ تقسیم، قیامِ ریاست کے لیے عوام پر ڈالی جانی والی ذمہ داریوں میں اعتدال  کو برقرار رکھنے میں ناکام رہے ہیں۔ 
ان سب کے بالمقابل اسلام نے بھی ایک معاشی نظام پیش کیا ، اس کے اصول وضوابط مقرر کیے، عوام کے حقوق، اور ان میں دولت کی منصفانہ تقسیم کی نا صرف مکمل رعایت رکھی بلکہ اس کی ادائیگی پر زور بھی دیا۔اور خود قیامِ ریاست کے لیے درکار دولت  کی پیدوار کے لیے ایسے اصول اور ذرائع مقرر کیے جس میں قیام وبقائے ریاست کی تمام تر ذمہ داری عوام کے کاندھوں پر نہیں ڈالی بلکہ بہ ذاتِ خود اس کے لیے روپے کا انتظام کیا اور عوام پر ذمہ داری ان کی حیثیت کی بہ قدر ہی رکھی۔
ذیل میں ہم دنیا میں رائج معاشی نظام اور ان کی خرابیوں پر مختصر سی روشنی ڈال کر، اسلامی نظامِ معیشت کو بیان کریں گے کہ اسلامی  ریاست نےاپنی رعایا کے لیے ایک بہترین نظامِ معیشت  کو تشکیل دیا اورریاست کے قیام اور بقاء کے لیے دولت کا انتظام کیا، اور اس کے لیے عوام پر بے جا بوجھ ٹیکسوں کی صورت میں نہیں ڈالا۔
اس سلسلے میں مقالے کے دو حصے ہوں گے، اول حصے میں:ریاست کے معاشی نظام کے خدوخال اور قیام ِ ریاست کے لیے دولت کے انتظام کا جائزہ ریاستِ مدینہ کی روشنی میںلیا جائے گا، جبکہ دوسرے حصے میں:فی الوقت رائج بے جا ٹیکسز جو عوام کے استحصال کا باعث بنے ہوئے ہیں کا اسلامی تعلیمات کی روشنی میں جائزہ لیا جائے گا کہ یہ کس حد تک جائز، ریاست کی بقاءاور عوام کی خوشحالی کےلیے موزوں یا مضر  ہیں۔

بابِ اول:
ریاست کے معاشی نظام کے خدوخال، اور قیامِ ریاست کے لیے دولت کا انتظام

دنیا میں بسنے والی مختلف ریاستوں نے مختلف وقتوں میں اپنی ریاست کی بقاء کے لیے مختلف معاشی نظام  قائم کیے،جن میں سے چند ایک کی مختصر تفصیل  ہم ذیل میں پیش کرتے ہیں ، لیکن اس سے قبل ضروری ہے کہ ریاست کو پیش آنے والے بنیادی معاشی مسائل کا تذکرہ کیا جائے، جنہیں حل کرنا ہر معاشی نظام کے لیے ضروری ہے۔

ریاست کےبنیادی معاشی مسائل:
کسی بھی معاشی نظام کے چار بنیادی مسائل ہیں جس کو حل کیے بغیر کوئی  معیشت چل نہیں سکتی۔
۱۔  ترجیحات کا تعین(Determination of Priorties):یعنی ریاست کی بنیادی  وضروری مسائل کا تعین کیا جائے، اور محدود وسائل سے پہلے انہیں  مکمل کیاجائے، پھر دوسرے مسائل  اور کم اہم ضرورتوں کی طرف توجہ کی جائے۔مثلاً ریاست اپنے پاس موجود زمین کو زراعت، صنعت وغیرہ میں سے کس ضرورت کے لیے مقدم رکھے۔اور اگر زراعت کے لیے رکھے تو کتنے حصے پر گندم اور کتنے حصے پر کپاس اگائے۔
۲۔ وسائل کی تخصیص (Allocation of Resources):یعنی ریاست اس بات کی تعیین کرے کہ اس  کے پاس موجود وسائل میں سے کس قدر وسائل کس ضرورت میں خرچ کرے۔تمام تر وسائل یا زیادہ وسائل ایک ضرورت میں نہ خرچ کرے۔ مثلاً: زراعت میں گندم کی پیداوار پرکس قدر خرچ کرے، اور کپاس کی پیداوار پر کس قدر خرچ کرے۔
۳۔  آمدنی کی تقسیم(Distribution of Income):یعنی مذکورہ بالا وسائل کو کام میں لگانے کے بعدجو پیداوار اور آمدنی ہو اسے لوگوں میں کس طرح تقسیم کیا جائے۔
۴۔ ترقی (Development):یعنی اس نظام کو کیسے بہتر سے بہتر بنایا جائے کہ پیداوار اچھی اور زیادہ ہو۔[footnoteRef:1]  [1:   عثمانی، محمد تقی، تکملۃ فتح الملهم، مکتبۃ دار العلوم کراچی، ۲۰۰۹ء، ج۱، ص۱۹۹۔] 


مختلف نظام ہائے میعیشت کا ایک مختصر جائزہ:
مذکورہ بالا معاشی مسائل کو حل کرنے کے لیے مختلف معاشی نظام انسانی تاریخی میں وجود میں آئے۔
سرمایہ دارانہ نظام، (Capitalism)، الرأسمالیة:
اس نظام کا ارتقاء سولہویں صدی سے شروع ہوا  اور اٹھارویں صدی میں باقاعدہ وجود میں آیا۔[footnoteRef:2] اس نظام ِ معیشت نے مذکورہ بالا معاشی کا مسائل کا حل یہ تلاش کیا کہ ہر فرد کو مکمل آزادی دی جائے کہ  وہ دولت کمانے کے لیے جو طریقہ مناسب سمجھے اختیار کرے۔ اس سے مذکورہ بالا چاروں مسائل خود بہ خود حل ہوجائیں گے، کیونکہ وہ انہیں اشیاء کی پیدوار کوترجیح دے گا جس کی لوگوں کو ضرورت (Demand)ہوگی اور جس قدر ضرورت ہوگی اسی قدر اس کی پیداوار میں اپنے وسائل خرچ کرے گااور ضرورت کی ان اشیاء کو مارکیٹ میں مہیا (ٍSupply)کرے گا۔اور آمدنی حاصل کرنے کے بعد پیداوار کا خرچ ادا کرکے اپنا منافع رکھے گا۔اور کوشش کرے گا کہ لوگوں کی ضرورت کے مطابق چیزوں کی پیداوار اچھی اور بہتر (ترقی) کرے۔	  [2:  Encyclopaedia Britannica, s.v. “Capitalism,” accessed December 31, 2025.
Link: https://www.britannica.com/money/topic/capitalism.] 

اس نظام میں ہر فرد اپنی ذاتی ملکیت میں بھی اشیاء رکھ سکتا ہے، اور حکومت کسی  کے معاملے میں دخل اندازی نہیں کرتی۔
سرمایہ دارانہ نظام میں قیامِ ریاست کے لیے انتظام دولت کا طریقہ کار:
اس نظام میں ریاست اپنے نظام کو چلانے، ریاست کا انفرا سٹرکچر بنانے ، ریاست کے دفاع اور ریاست کے دیگر تمام امور کو چلانے کے لیے ریاست میں رہنے والوں پر ٹیکس مقرر کرتی ہے،اور ٹیکس کی شرح ہر ملک، اور کارپوریٹ کمپنی، سیلز ٹیکس اور ذاتی انکم پر مختلف ہوتی ہے۔[footnoteRef:3] [3:  LegalClarity Team. “How Taxes Work in a Capitalist Economy.” LegalClarity, November 21, 2025. https://legalclarity.org/how-taxes-work-in-a-capitalist-economy/?utm_source=chatgpt.com.] 


اشتراکی نظام، (Socialism)، الإشتراکیة:
یہ نظام ۱۹ویں صدی عیسوی میں منظرِ عام پر آیا۔ [footnoteRef:4]اس میں  انفرادی ملکیت کو ختم کرکے تمام ملکیت ریاست کے حوالے کردی گئی، اور ریاست خود اپنے وسائل کو دیکھ کر یہ طے کرتی ہے کہ اس  نے کس چیز کی پیداوار کو ترجیح دینی ہے اور اس میں کتنے وسائل لگانے چاہیے۔ اور آمدنی کی تقسیم وہ اپنی منصوبہ بندی کے تحت  کرتی ہے۔ [4:  Encyclopaedia Britannica, “Socialism,” accessed December 31, 2025, https://www.britannica.com/money/socialism. ] 

اس نظام میں ملکیت صرف اجتماعی  ہوتی ہے،تمام معاشی مسائل کی منصوبہ بندی ریاست کرتی ہے۔اور آمدنی کی تقسیم اپنی عوام میں برابری کے ساتھ کرتی ہے۔[footnoteRef:5] [5:  ] 

اشتراکی نظام میں قیامِ ریاست کے لیے انتظام دولت کا طریقہ کار:
اس نظام میں تمام دولت چونکہ  حکومت کے ہاتھ میں ہے وہ اپنے تمام مسائل آسانی سے حل کرسکتی ہے۔

مذکورہ نظام ہائے معیشت کی خرابیاں
سرمایہ دارانہ نظام میں جہاں ہر شخص کو اتنی چھوٹ دی کہ وہ زیادہ سے زیادہ نفع کمانے کے لیے جو کچھ چاہے کرتا پھرے، غلط اور ظلم سے روکنے کی کوئی روک ٹوک اس پر نہ تھی تو وہیں  فرد پر ٹیکسوں کی بھی بھرمار تھی، کمپنیوں پر عائد ٹیکس، سیلز ٹیکس، ذاتی تنخواہوں پر لگے ٹیکس، اور غور کیے جائے تو اول دو ٹیکسز بھی تاجر کے بہ جائے غریب عوام ہی کی جیب سے ادا ہوتے ہیں کہ کمپنی اپنی پروڈکٹ کی قیمت میں اور تاجر بھی اپنے سامانِ تجارت میں ٹیکس کی رقم کو شامل کرکے عام آدمی پر مہنگی فروخت کرتا ہے۔ جبکہ اشتراکیت نے تو بالکل ہی استحصالی صورت اختیار کی کہ ساری آزادی ہی سلب کرلی اوراپنی منصوبہ بندی کو ہی ہر مرض کا علاج قرار دے دیا، جس کا نفاذ ظلم وطاقت کے بغیر ممکن نہیں ہے۔ 
غرض ہر  صورت میں دولت سرمایہ کاروں یا حکومت کے ہاتھوں میں رہتی ہے اور عوام اور غریب آدمی ہر صورت میں معاشی ظلم وستم کا شکار رہتا ہے۔ 

اسلامی ریاست کانظامِ معیشت، (Islamic Economic System)، الاقتصاد الإسلامي۔
ان کے برعکس اسلام کا نظام ِ معیشت ہمہ گیر اور سدا بہار ہے، اس میں امیر کو نفع کمانے کی اجازت بھی دی اور دوسری طرف غریب کی بھی مکمل رعایت رکھی ہے،اسلام  نےان معاشی مسائل کا حل یہ نکالا کہ فرد کو  دولت کمانے کے لیے ایک حد تک اجازت دی کہ وہ خود مارکیٹ کی ضرورت (Demand) دیکھ کر اپنے وسائل کو بہ روئے کار لا کر اشیاء کی فراہمی (Supply)کو ممکن بنائے، لیکن اس سب میں وہ مکمل آزاد نہیں ہے بلکہ جائز منافع کمانے کی اسے اجازت ہے، وہ اشیاء کو مارکیٹ سے مصنوعی طور پرختم (احتکار)کرکے اس کی قیمت نہیں بڑھا سکتا،[footnoteRef:6] وہ دیہات کے لوگوں سے سارا مال خرید کر شہر کی عوام پر مہنگا فروخت نہیں کرسکتا،[footnoteRef:7]وہ اپنی دولت کسی کو قرض میں دے تو اس پر مزید دولت اس سے وصول نہیں کرسکتا،[footnoteRef:8] وہ اپنی رقم سٹے جوئے وغیرہ میں نہیں لگاسکتا،[footnoteRef:9]وہ اپنی پروڈکٹ کی تشہیر میں بے حیائی  نہیں پھیلا سکتا،[footnoteRef:10]اس کے علاوہ اسلام نے حکومتِ وقت کو بھی اجازت دے رکھی ہے کہ وہ عمومی مصلحت کی خاطر کوئی پابندی اگر لگانا چاہے تو لگا سکتی ہے۔ اور اس سب کے بعد اسلام نے اپنے پیروؤں کو یہ بھی تعلیم دی کہ دولت کمانا ہی زندگی کا مقصد نہیں بلکہ زندگی کا مقصد اللہ تعالی کی خوشنودگی ہے، جس کو سامنے رکھ کر مسلمان کوئی بھی کاروبار کرتے وقت غریب کی رعایت  رکھتا ہے۔ اس سب کے بعد اسلام نے اپنے دولت مند پیروؤں پر یہ بھی لازم کیا کہ وہ سال بعد اپنے مال کی ڈھائی فیصد زکوۃ نکالیں،زرعی زمینوں سےفصل کی کٹوتی کے وقت پیداوارکا عشر (دس فیصد)نکالیں، مویشی سے ایک مخصوص مقدار نکالیں اور حکومت کو یا بہ راست خود غریبوں کو ادا کرے۔   [6:   ابن ماجہ،محمد بن یزید، السنن، بیروت، دار الرسالۃ، ط ۲۰۰۹ء، ج۳، ص۲۸۲، حدیث نمبر:۲۱۵۳، ۲۱۵۴۔]  [7:   ابو بکر البزار، محمد بن عمرو، المسند، مدینۃ المنورۃ، مکتبۃ العلوم والحکمۃ، ط ۲۰۰۹ء،ج۱۰، ص۴۶۰، حدیث نمبر: ۴۶۳۹۔]  [8:   القرآن، البقرۃ: ۲۷۵۔]  [9:   القرآن، البقرۃ: ۲۱۹۔ المائدۃ: ۹۰، و۹۱۔]  [10:   القرآن، النحل: ۹۰۔] 

اس نظام میں اسلام نے کچھ شرعی، ریاستی اور اخلاقی قیدیں لگانے کے بعد افراد کو آزادی دی کہ وہ بہ ذاتِ خودترجیحات کا تعین کرکے اپنے وسائل کا استعمال کرتے ہوئے دولت  کما سکتے ہیں ، اور ریاست اپنی ضروریات کو پورا کرنے کے لیے ایک مخصوص  رقم(یعنی ڈھائی فیصد یا عشر) صاحبِ دولت (صاحبِ نصاب) سے لے سکتی ہے۔

اسلامی نظامِ معیشت  میں قیامِ ریاست کے لیے انتظام دولت کا طریقہ کار:
اسلام نے ریاست کی بنیادی ضرورتوں کی تکمیل کے لیے درکار دولت کے انتظام  کے لیےچند ذرائع  مقرر کیےہیں، جو درج ذیل ہیں:
زکوۃ:
اسلام نے صاحب نصاب مسلمانوں(جن کے سات تولہ سونا یا ساڑھے باون تولہ چاندی یا اس کے بہ قدر روپے یا مالِ تجارت ہو) پر لازم کیا ہے کہ وہ سال بعد اپنے مال کا ڈھائی فیصد  حکومت کو ادا کرے، اور اسی طرح مویشیوں میں بھی اسلام نے ایک نصاب مقرر کیا کہ مویشی کی ہر جنس  ایک مخصوص مقدار میں کسی مسلمان کے پاس ہو تو وہ ایک مخصوص ادائیگی کا پابند ہے۔[footnoteRef:11] [11:   القرآن، البقرۃ: ۴۳۔ وابن ماجہ، السنن، ج۳، ص۱۱، حدیث نمبر: ۱۷۹۱۔] 

عشر:
اسلام نے ان زرعی زمینوں کے مالکان جن کی زمینوں کو پانی  سیرابی بارشوں، قدرتی نہروں، نالوں یا چشموں پر موقوف ہو ، پرلازم کیا ہے کہ جب وہ اپنی زمینوں میں کوئی فصل کاشت کریں تو وہ پیداوار کا دسواں حصہ حکومت کو ادا کرے۔اور اگر وہ زمینوں کی سیرابی کے لیے کوئی مصنوعی ذریعہ اختیار کریں تو وہ عشر کی ادائیگی کے پابند نہیں۔[footnoteRef:12] [12:   القرآن، الانعام: ۱۴۱۔] 



جزیہ وخراج:
اسلام  کے بنیادی مقاصد میں سے ہے کہ پوری دنیا میں کلمۃ اللہ کا بول بالا ہو، اسلامی نظام کا قیام ہو، اس کے لیے اسلام نے اپنے ماننے والوں کو حکم دیا ہے کہ وہ غیر مسلموں کو بھی اسلام قبول کرنے کی دعوت دیں، اگر وہ قبول کرلیں تو فبہا ونعمت، ورنہ انہیں بات پر آمادہ کریں کہ وہ اسلامی ریاست میں شمولیت اختیارکریں اور اسلامی ریاست کے تحت رہنا گوارا کریں، اسلام ان کی جان ومال کی حفاظت اسی طرح کرے گی جیسے وہ ایک مسلمان شہری کی کرتی ہے، اس کے بدلے میں وہ ایک مخصوص رقم بہ طور جزیہ اسلامی ریاست کو ادا کرنے کے پابند ہوں گے۔ اور  اگر وہ اپنی زمینوں میں کوئی فصل کاشت کریں تو اس کی پیداوار کا بیسواں حصہ بہ طور خراج اسلامی ریاست کو ادا کریں۔
مالِ فئی اور مالِ غنیمت:
اور اگر غیر مسلم مذکورہ بالا شرط کو بھی نہیں مانتے تو اسلام مسلمانوں کو اجازت دیتا ہے کہ ان سے جہاد کیا جائے یہاں تک کہ وہ اسلام قبول کرلیں یا مذکورہ شرط مان لیں۔ اس جہاد کے نتیجے میں اگر جنگ کرکے ان کے اموال پر مسلمان قبضہ کرلیں تو وہ مالِ غنیمت ہے اس کا پانچواں حصہ ریاست کو ملے گا۔ اور بغیر جنگ کے ان کے اموال پر قبضہ ہو تو یہ مال مالِ فئی ہے،اس میں بھی ریاست کا ایک  متعین حصہ طے ہے۔[footnoteRef:13] [13:   القرآن، الانفال: ۴۱۔] 

رکاز، معادن وکنز:
معادن سے مراد سونا، چاندی، لوہا، کوئلے وغیرہ کے وہ کانیں  یا پیٹرول تیل وغیرہ کے کنویں ہیں جو اسلامی ریاست میں کسی کی زمین سے نکلتے ہیں اس میں سے پانچواں حصہ ریاست کا متعین ہے۔اور کنز سے مراد وہ  دفینے ہیں جو پہلے کسی نے اپنی زمین میں دفن کردیے ہوں، بعد میں اسلامی ریاست کے کسی فرد کو ملیں اس کا پانچواں حصہ ریاست کا ہوگا۔ معادن اور کنوز کو رکاز بھی کہتے ہیں۔[footnoteRef:14] [14:  احمد بن حنبل، المسند، قاھرہ، دار الحدیث، ۱۹۹۵ء، ج۶، ص۵۲۵، حدیث نمبر: ۷۱۲۰۔] 

یہ اور اس طرح کے چند دیگر ذرائع(مثلاً بحری وبری راہداری کو استعمال میں لانے   کی مد میں غیر مسلموں سے رقم بہ طور ’عشور‘وصول کرنا، لا وارث مال، یا لاوارث شخص کی میراث وغیرہ) ہیں جن کے ذریعےاسلامی ریاست دولت کا انتظام کرکے اپنے مسائل کو حل کرسکتی ہے۔ 


باب دوم:
استحصالی ٹیکس اسلامی تعلیمات کی روشنی میں

 بابِ اول کی تفصیل سے یہ واضح ہوچکا ہے کہ سرمایہ دارانہ  نظام میں ریاست اپنے قیام اور بقاء کے اخراجات اپنی عوام پر ٹیکسز لازم کرکے حاصل کرتی ہے، جس کی کوئی شرح متعین نہیں ہے، سرمایہ دارانہ نظام کو قبول کرنے والے ہر ملک میں اس کی شرح مختلف ہے، نیز کمپنیوں ، سیلز ٹیکس، ماہانہ آمدن پر ٹیکس  کی بھی شرحیں مختلف ہیں، جبکہ اسلام میں بہ جائے ٹیکس کے زکوۃ، عشر، خمس وغیرہ کے قوانین ہیں، انہیں کو بہ روئے کار لا کر اسلامی ریاست اپنے اخراجات پورے کرتی ہے۔
ٹیکسز اگرچہ سرمایہ دارانہ نظام کی ضرورت ہے لیکن اسلامی تعلیمات میں اس کی گنجائش کس قدر موجود ہے؟ ذیل میں ہم اس کی تفصیل بیان کرتے ہیں۔

ٹیکس کی تعریف:
ٹیکس (Tax)کے لیے لاطینی زبان کے لفظ Taxare سے ماخوذ ہے،اس لیے اردو میں’ محصول‘ جبکہ عربی زبان میں’محصول‘،’ضریبة‘ اور ’مکس‘ کا لفظ مستعمل ہے۔
اس کی تعریف یوں کی جاتی ہے کہ:
An amount of money that a government requires people to pay according to their income, the value of their property, etc., and that is used to pay for the things done by the government.[footnoteRef:15]  [15:  Britannica Dictionary. “Tax,” accessed December 31, 2025. https://www.britannica.com/dictionary/tax.] 

 	یعنی: ٹیکس وہ رقم ہے جو حکومت اپنے شہریوں سے ان کی آمدنی، جائیداد کی قدر وغیرہ کے مطابق لازمی طور پر وصول کرتی ہے اور یہ رقم حکومت کے کاموں (جیسے سڑکیں، تعلیم، صحت، دفاع وغیرہ) کے لیے استعمال ہوتی ہے۔

ٹیکس کی اقسام:
ٹیکس کی بنیادی دو قسمیں ہیں:
بلاواسطہ ٹیکس(Direct Tax): یہ وہ ٹیکس  ہے جو افراد پر اس طرح عائد ہو کہ وہ اس کا بار کسی اور پر نہ ڈال سکیں، جیسے آمدنی، تنخواہ اور جائداد پر ٹیکس۔
بالواسطہ ٹیکس(Indirect Tax): ایسا ٹیکس جس کا بار دُوسرے کی طرف بھی منتقل کیا جاتا ہے، جیسے دُکان اور کارخانے پر ٹیکس کہ دُکان دار یا کارخانہ دار قیمتیں بڑھا کر دوسروں پر اس کا بار ڈال سکتا ہے۔ یا سیلز ٹیکس جو وصول تو دُکان دار سے کیا جاتا ہے، لیکن دُکان دار ہر چیز کی فروخت کے وقت یہ ٹیکس اپنے خریدار سے وصول کر لیتا ہے۔[footnoteRef:16] [16:  عثمانی، محمد تقی، اسلام اور جدید معیشت وتجارت، کراچی، مکتبہ معارف القرآن،ط۲۰۲۰ء، ص۲۵۹۔] 


اسلام میں ٹیکس کا تصور
اسلام میں بنیادی طور پر اپنی مسلمانوں رعایا کے ذمے کوئی ٹیکس لوگو کرنے کا تصور نہیں ملتا۔ ’خراج ‘ ’جزیہ‘ اور ’عشور‘ وغیرہ کو اگر ٹیکس شمار کیا جائے تو یہ بھی اسلامی ریاست غیر مسلموں پر عائد کرتی ہے، جس کے بدلے میں اسلامی ریاست ان کی جان، مال، اور آبرو کی حفاظت کا ذمہ لیتی ہے۔ لیکن مسلمان رعایا پر زکوۃ، عشر وغیرہ کے علاؤہ کوئی مستقل ٹیکس کی رقم اسلام لاگو نہیں کرتا۔
لیکن اس دور میں اگر دنیا کے قوانین کے جائزہ لیا جائے تو اسلامی ریاست کے ذرائع  آمدن کم ہو گئے ہیں، یعنی اب مالِ غنیمت،  مالِ فئی، خراج کی کوئی صورت  نظر نہیں آتی، جبکہ دوسری طرف ریاست کے اخراجات پہلے کے مقابلے میں کئی زیادہ ہیں تو علمائے کرام اس بات کی اجازت دیتے ہیں کہ مسلمانوں  ٹیکس بہ قدر ضرورت لاگو کرنا جائز ہے، لیکن اس کے  کئی ا صول وضوابط ہیں:
۱۔ ٹیکس کی تعداد میں ابہام نہ ہو۔
۲۔ ٹیکس کی ادائیگی کا نظام آسان ہو تا کہ ٹیکس ادا کرنے کے لئے لوگوں کو مشکلات کا سامنا نہ کرنا پڑے۔
۳۔ ٹیکس بقدر کفایت ہو، حکومت کی ضرورت سے زیادہ بھی نہ ہو اور کم بھی نہ ہو۔
۴۔ تمام طبقات پر مساوی درجے میں عائد ہو۔
۵۔ اتنا زیادہ ٹیکس نہ ہو کہ اس سے لوگ یہ محسوس کرنے لگیں کہ ہمیں کاروبار کا فائدہ ہی کچھ نہیں ہوتا، لہٰذا اس کے نتیجے میں ملک میں عمل پیدائش متاثر ہونے لگے۔
۶ ۔ ٹیکس کی مقدار لچک دار ہو، اشیاء کی قیمتوں اور آمدنی میں اُتار چڑھاؤ سے خود بخود بدل جاتا ہو، بار بار بدلنا نہ پڑے۔ مثلاً کسی چیز پر مقدار مقرر کر کے ٹیکس لگانا غیر لچک دار ہے، اور قیمت کے فیصدی تناسب سے ٹیکس طے کیا جائے تو یہ لچک دار ہے جو اس چیز کی قیمت بدلنے سے بدلتا رہے گا۔
۷۔ ٹیکس کا نظام ایسا نہ ہو جو معاشی ترقی پر اثر ڈالے۔[footnoteRef:17]   [17:  عثمانی، اسلام اور جدید معیشت وتجارت ، ص۲۵۹۔ بنوری ٹاؤن، جامعۃ العلوم الاسلامیۃ،دار الافتاء، فتوی نمبر:143811200046.] 


نتائج البحث
اسلامی ریاست اپنی قیام اور بقاء کے لیے بہ جائے ٹیکسز کے زکوۃ، عشر، مالِ غنیمت وغیرہ جیسے عوامل پر یقین رکھتی ہے۔
ٹیکسز دار اصل سرمایہ دارانہ نظام کی ضرورت ہے، اسلام میں اس کا تصور بنیادی طور پر نہیں ہے۔
اگر ضرورت کے تحت اسلامی ریاست میں ٹیکس لاگو کرنا پڑے تو کئی شرائط کے تحت جائز ہے۔ 
